**PROPOSTA D’ACORD PER L’APROVACIÓ DEL PRESSUPOST ORDINARI DE 2024**

**20 de febrer de 2024**

El Grup Municipal Socialista considera un pas positiu l’acceptació parcial per part de l’equip de govern de Junts d’una sèrie d’esmenes a la proposta inicial de pressupost ordinari, que han permès mantenir i reforçar partides per garantir polítiques socials i de promoció de l’ocupació que considerem imprescindibles per millorar la igualtat d’oportunitats i la qualitat de vida de la ciutadania de La Roca, La Torreta i Santa Agnès.

També considerem positiu el fet de mantenir un procés de negociació amb el grup de govern i la resta de grups de l’oposició, així com la presentació de la proposta d’acord per part de l’equip de govern, que recull demandes de l’oposició.

El Grup Municipal Socialista vol posar en valor que el seu vot favorable en els acords del Ple de Cartipàs i la creació de la plaça de Gerent i l’abstenció en les Ordenances Fiscals que va facilitar la seva aprovació, han proporcionat eines significatives per a la governança de l’Ajuntament.

Considerem que per comptar amb el suport del PSC per l´aprovació del pressupost ordinari 2024 els dos grups s’han de comprometre en fer viables les mesures que considerem imprescindibles per tirar endavant el municipi.

El Grup Municipal d’ERC s'afegeix a la signatura d'aquest document després d'haver participat en totes les reunions conjuntes amb els diferents partits polítics i una trobada bilateral amb l'equip de govern de Junts , que expressa la voluntat del conjunt de forces polítiques municipals per treballar de forma constructiva en l'interès general de la ciutadania de La Roca.

Des del principi ERC ha fet aportacions genèriques tan al pressupost ordinari com al d'inversions, expressant dubtes en algunes partides, fixant prioritats i línies de treball que entenem que cal concretar, desplegar i executar per part de l'actual equip de govern, des del diàleg i la participació.

Posteriorment a l’acord dels partits polítics adoptat al ple municipal de Gener - on es va establir el compromís en l'aprovació del pressupost abans de final de mes - des d'ERC es va presentar una proposta per escrit on es fixaven de nou prioritats i línies de treball en l'àmbit de pressupost ordinari i inversions. Davant aquest document, el Govern de JUNTS va oferir les explicacions pertinents a les quals esperem que es doni compliment al llarg d'aquest mandat.

Fruit dels acords i negociacions amb l'equip de govern de Junts i la resta de partits de la oposició, ERC signa aquest document que afavoreix l'aprovació dels pressupostos ordinaris del tot necessaris pel municipi, i fixa un marc de treball de mandat per encarar els reptes d'inversions que el municipi necessita

El Grup Municipal ARA La Roca s'afegeix i dona suport a aquest acord que contempla les nostres propostes fetes a la primera versió del present document i les actuals perquè donen resposta a part de les ~~seves~~ esmenes presentades durant els darrers dos mesos, entenent que aquest acord és un pas endavant en la millora del benestar dels veïns i veïnes del municipi

Per això proposem un acord amb els següents pactes:

* Finalitzar els treballs de redacció del Pla d’Actuació Municipal ja iniciats amb un recurs de la Diputació de Barcelona, durant el primer quadrimestre d’aquest any.
* Elaborar i aprovar un Pla d’inversions per 2024 abans de la presentació dels projectes i la incorporació de romanents, que compti amb el major consens del plenari, amb la data límit del 31 de març de 2024
* Es considera que són projectes prioritaris els espais per la gent gran, pels joves i per les entitats.
* Aquest pla d’inversions per 2024 serà la base per elaborar un Pla plurianual d’inversions que haurà de contemplar cada any partides per la millora i el manteniment del Cicle de l’Aigua (clavegueram i subministrament d’aigua) i de l’asfalt, voreres i enllumenat.
* Les inversions acordades per 2024 i el Pla Plurianual d’Inversions seran la base per demanar les ajudes del Programa General d’Inversions de la Diputació de Barcelona i d´altres administracions públiques.
* Les inversions en clavegueram tindran com a guia el Pla Director de Clavegueram en elaboració per part del Consorci Besòs-Tordera i que serà presentat per a la seva aprovació plenària tan aviat estigui enllestit.
* Les inversions en asfaltat tindran com a guia un Pla Director d’Asfaltats, que s’elaborarà amb un recurs demanat a la Diputació de Barcelona.
* Per afrontar el problema de les urbanitzacions amb dèficits urbanístics del municipi es demanarà l’any 2025, com a continuació del recurs demanat enguany “Diagnosi i estratègia d’urbanisme i regeneració urbana (DIES)”, el recurs “Estratègia i instruments urbanístic per a urbanitzacions amb dèficits (UDU) de la Diputació de Barcelona. Ambdós recursos es destinaran a la urbanització de la Pineda i es preveuran partides als pressupostos d’inversions 2026-2027.
* Per seguir avançant en temes urbanístics pendents, sobre tot de les unitats d’actuació, l’any 2025 es demanarà el recurs “Diagnosi i estratègia d’urbanisme i regeneració urbana (DIES)”, de la Diputació de Barcelona per tal de fer una planificació de mandat, i a partir de 2026 s’incorporaran partides als pressupostos d’inversions.
* Durant 2024 s’iniciaran els estudis per a la renovació del sistema de subministrament d’aigua d’acord al previst, de cara a la licitació del servei abans de finals del mandat.
* Durant 2024 s’iniciaran els estudis pel canvi del sistema de recollida d’escombraries i la millora del reciclatge, d´acord amb el previst.
* Elaborar un Pla d’Equipaments per tal d’establir les necessitats a mig i llarg termini de nous equipaments municipals i de renovació, millora i actualització dels actualment existents, amb l’ajuda dels recursos disponibles per part de la Diputació de Barcelona.
* Durant 2024 s’avaluarà l’estat de l’estructura mitjançant un diagnòstic estructural del Molí de Santa Agnès, de cara a la seva rehabilitació, i es tindrà en compte a nivell pressupostari, mitjançant la incorporació de romanents de tresoreria .També s´encarregarà el projecte per a la reforma de Can Torrents al llarg del 2024 i es dotarà econòmicament la partida per tal de procedir a aquesta reforma, tan aviat com estigui enllestit el projecte.
* S’iniciaran el treballs d´implementació del Pla Local d’habitatge aprovat en sessió plenària el passat 31 de gener de 2024 i es dotaran adequadament les partides pressupostàries referents a aquest Pla cada any per tal de poder-lo desenvolupar
* El Govern iniciarà un procés participatiu al barri de La Torreta, abans d’iniciar els estudis tècnics per a la obertura del trànsit rodat al carrer Granada, que determini la voluntat dels ciutadans envers aquest projecte.